Bergsingeltsjerke (Rotterdam)
De Bergsingeltsjerke is in monumintaal tsjerkegebou fan de grifformearde tsjerke fan Rotterdam. De tsjerke is in gemeentlik monumint. Njonken de sneinske earetsjinsten wurdt de tsjerke ek brûkt foar kulturele aktiviteiten. De grifformearde tsjerke fan Rotterdam falt ûnder de paraplu fan de PKN.

Skiednis 
De tsjerke waard boud yn de jierren 1914-1915 foar de grifformearde tsjerke fan Rotterdam.

Yn de Twadde Wrâldkriich foarme de Bergsingeltsjerke foar grifformeard Rotterdam in wichtich sintrum foar help by need. De needkommisje "Hulp voor allen" fersoarge yn de Hongerwinter alle dagen foar mear dan 2.000 hûshâlding it iten. Ut en troch behindere de Sicherheitsdienst it wurk mei ynfallen yn de tsjerke. Tusken it dak en ferwulft dûkten gemeenteleden ûnder om't hja socht waarden fanwegen ferset tsjin de Dútsers of wegerjen foar de besetter te wurkjen.   

De grutte toer krige yn 1955 fjouwer liedklokken.

Fan de fiif grutte tsjerken dy't de grifformearde tsjerke yn Rotterdam yn it ferline besiet is allinne de Bergsingeltsjerke oerbleaun. Nei't yn de jierren 1980 twa oare grifformearde tsjerken yn it sintrum fan Rotterdam sletten waarden, wie de Bergsingeltsjerke it iennige grifformearde tsjerkegebou yn it stedssintrum. Doe't ek de Bergsingeltsjerke ein jierren 1990 slute soe, wiisde de gemeenteried fan Rotterdam it tsjerkegebou oan as monumint. De tsjerkeried naam doe it beslút dat de tsjerke eigendom bliuwe soe fan de grifformearde tsjerke fan Rotterdam. 

De tsjerke waard restaurearre en yn 2006 wer iepene.

Asjitektuer 
De tsjerke heart troch de ôfmjittings en foarmen ta de monumintaalste tsjerken fan de arsjitekt. De foargevel hat twa tuorren en in foarset portal mei trije doarren. Njonken de tuorren binne de bylden fan pelikanen te sjen, kristlike symboalen foar it selsopofferjen. Ek healwei de hege toer is in lyksoartich byld te sjen. Yn de gevel is in grut meardielich finster oanbrocht mei glês-yn-lead.

Oargel 
It hjoeddeiske oargel is it tredde ynstrumint yn de tjerke. It waard yn 1936 troch de firma Van Leeuwen út Leiderdorp boud yn de yn 1986 sletten Statensingeltsjerke. By de bou yn de Bergsingeltsjerke waard it oargel mei it oarspronklike piipmaterjaal wer opboud en krige dêrby in oan de tsjerke oanpast front .

Keppeling om utens 
 Orgelsite: Disposysje oargel

Bouwurk yn Rotterdam
Tsjerkegebou yn Súd-Hollân
Bouwurk út 1915